Imtella' Ottubru 15, 2020 - Aġġornata 15 Ta' Ottubru, 2020 7:46pm Il-Ministru għall-Ekonomija, Silvio Schembri qal li sa issa l-vouchers ħallew aktar minn €52.6 miljun fl-ekonomija u għad fadal kważi 19% tal-vouchers li nħarġu li għadhom ma ntużawx u jistgħu jintużaw sal-aħħar ta' dan ix-xahar. Waqt konferenza fuq l-impatt tal-vouchers għar-riġenerazzjoni tal-ekonomija Maltija, il-Ministru Schembri qal li għal kull voucher ta' €20 li ntużaw fl-istabbilimenti tal-ikel jew l-akkomodazzjoni, il-konsumaturi nefqu medja ta' €7.16 oħra tant li l-vouchers il-ħomor iġġeneraw €40.2 miljun. Spjega li l-vouchers il-blu ġġeneraw €12.4 miljun oħra u għal kull €20 voucher li ntużaw fil-ħwienet jew servizzi, il-konsumaturi nefqu medja ta' €16.42 oħra. Il-Ministru Schembri qal li pajjiż b'saħħtu jrid ikollu ekonomija b'saħħitha u għalih personali l-perjodu tal-pandemija huwa passat fir-rigward ta' kif il-Gvern se jgħin l-ekonomija u issa l-attenzjoni trid tkun fuq kif l-ekonomija se terġa' lura għal kif kienet qabel il-pandemija. Mistoqsi dwar il-ħruġ ta' round ieħor ta' vouchers, il-Ministru Schembri ma kkomettiex ruħu, iżda spjega li waqt l-vouchers li nħarġu kienu maħsuba li jsalvaw in-negozji, l-impjiegi u jerġgħu jibdew idawru l-attivitá ekonomika, din id-darba l-ħsieb għandu jkun aktar wiesgħa fosthom li jgħin lin-negozji jinvestu għax fi kliemu dan hu l-aħjar perjodu biex jerġgħu jagħtu spinta lill-intrapriża tagħhom. L-istatistiku Dr Vince Marmara minn Sagalytics qal li minn stħarriġ fost 500 persuna li rċevew il-vouchers kważi 96% qalu li jixtiequ round ieħor ta' vouchers u 83% qalu li ma jbidlu xejn minnhom. 78% qalu li jixtiequhom bil-posta reġistrata u 21% online. Dr Marmara qal li 28% tal-persuni intervistati ħassewhom komdi jmorru jonfqu l-vouchers waqt li 33% ma ħassewhomx komdi. Spjega li ż-żgħażagħ kienu l-aktar li ħassewhom komdi jonfqu waqt li nies inattivi jew bla xogħol kienu l-inqas li ħassewhom komdi li jonfqu l-flus u l-vouchers. Min-naħa l-oħra, l-Għawdxin u r-residenti fin-naħa t'isfel, kienu l-iktar li ħassewhom komdi jonfqu l-flus u vouchers.